Document ID: 32012R0936

REGOLAMENT TAL-KUMMISSJONI (UE) Nru 936/2012
tal-4 ta’ Ottubru 2012
li jemenda l-Annessi tar-Regolament (KE) Nru 1896/2006 tal-Parlament Ewropew u tal-Kunsill li joħloq proċedura tal-ordni ta’ ħlas Ewropea
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1896/2006 tal-Parlament Ewropew u tal-Kunsill tat-12 ta’ Diċembru 2006 li joħloq proċedura għal ordni ta’ ħlas Ewropea (1), u b’mod partikolari l-Artikolu 30 tiegħu,
Billi:
(1)
Mid-dħul fis-seħħ tar-Regolament (KE) Nru 1896/2006 beda jidher li huma meħtieġa modifiki għall-Annessi kollha ta' dak ir-Regolament sabiex dawn jiġu aġġornati, itejbu l-applikazzjoni prattika tar-Regolament, u jħaffu l-użu elettroniku tal-proċedura fl-Atlas Ġudizzjarju Ewropew Dwar Kwistjonijiet Ċivili. Jeħtieġ li jiġu emendati l-formoli standard fl-annessi tar-Regolament sabiex jinkorporaw il-Bulgarija u r-Rumanija, jaġġornaw il-muniti u jagħmluhom eħfef biex jimtlew mill-atturi, konvenuti u qrati.
(2)
Skont l-Artikoli 1 u 2 tal-Protokoll dwar il-pożizzjoni tad-Danimarka anness mat-Trattat tal-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhix qed tipparteċipa fl-adozzjoni ta' dan ir-Regolament, u għalhekk la hi marbuta bih u lanqas mhi soġġetta għall-applikazzjoni tiegħu.
(3)
Ir-Regolament (KE) Nru 1896/2006 għandu għalhekk jiġi emendat skont dan.
ADOTTAT DAN IR-REGOLAMENT:
Artikolu 1
L-Annessi mar-Regolament (KE) Nru 1896/2006 huma ssostitwiti bit-test tal-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha skont it-Trattati.
Magħmul fi Brussell, l-4 ta’ Ottubru 2012.

Labels: 12
11
15
18